‘Moord tref swart huishoudings die meeste’Altesame 81% van moorde in Suid-Afrika vind in swart huishoudings plaas, berig Rapport. Volgens die berig word die inligting vervat in die Suid-Afrikaanse Instituut vir Rasse-aangeleenthede (Saira) se 2013-opname. Aangesien 79% persent van Suid-Afrikaanse huishoudings swart is aldus die jongste sensussyfers, word swart mense glo proporsioneel harder deur moord getref as ander bevolkingsgroepe. Volgens Statistiek Suid-Afrika is 79% van die 14,6 miljoen huishoudings in Suid-Afrika swart, 11% wit, 7,3% bruin en 2,3% Indiër. “Dit kan nie waar wees om te sê dat een rasgroep, veral wittes, meer as ander geteiken word nie,” het Frans Cronje, aangewese uitvoerende hoof van Saira, aan die koerant gesê. Volgens die Suid-Afrikaanse Polisiediens is 16 259 mense in 2013 vermoor.